తాటిపర్తి చెంచురెడ్డి

తాటిపర్తి చెంచురెడ్డి (1937 – 2025 ఆగస్టు 11) భారతదేశానికి చెందిన రాజకీయ నాయకుడు, మాజీ ఎమ్మెల్యే. ఆయన ఆంధ్రప్రదేశ్‌లోని శ్రీకాళహస్తి నియోజకవర్గానికి ప్రాతినిధ్యం వహించారు. కాంగ్రెస్‌ పార్టీలో సుదీర్ఘకాలం పనిచేసి, తరువాత వైసీపీలో చేరారు.

 జీవిత చరిత్ర 
చెంచురెడ్డి 1937 జూలై 1న తిరుపతి జిల్లా శ్రీకాళహస్తి మండలం, ఎంపేడులో జన్మించారు. ఆయన బి.ఏ  బి.ఎల్‌ విద్యలు పూర్తి చేశారు. విద్యార్థి దశ నుంచీ కాంగ్రెస్‌ పార్టీలో చురుకైన నాయకుడిగా పేరుపొందారు. రాజకీయాలతో పాటు రైల్వే కాంట్రాక్టరుగా కూడా వ్యవహరించారు. 

 రాజకీయ జీవితం 
చెంచురెడ్డి 1978, 1983, 1985 ఆంధ్రప్రదేశ్ శాసనసభ ఎన్నికల్లో శ్రీకాళహస్తి నియోజకవర్గం నుండి కాంగ్రెస్‌ అభ్యర్థిగా పోటీ చేసి ఓటమి చెందారు. 1987లో టీడీపీ అభ్యర్థి సత్రవాడ మునిరామయ్య ఎన్నిక రద్దయిన తర్వాత జరిగిన ఉప ఎన్నికలో 1988లో ఆయన కాంగ్రెస్‌ తరపున పోటీ చేసి 4,419 ఓట్ల మెజార్టీతో గెలిచారు. సుమారు 18 నెలల పాటు ఎమ్మెల్యేగా సేవలందించారు.

తరువాత సుదీర్ఘకాలం కాంగ్రెస్‌ పార్టీలో కొనసాగి, 2019 ఎన్నికల ముందు  వైసీపీలో చేరారు.

 మరణం 
వయసు మీదపడటంతో అనారోగ్యానికి గురైన చెంచురెడ్డి, తిరుపతి లో చికిత్స పొందుతూ 2025 ఆగస్టు 11న మృతి చెందారు. ఆయనకు భార్య సుభద్రమ్మ, కొడుకు మోహన్‌రెడ్డి, కుమార్తెలు చెంచులత, బాలమ్మ ఉన్నారు.

 నివాళులు 
ఆయన మరణంపై కేంద్ర మాజీ మంత్రి చింతా మోహన్, సీపీఐ జాతీయ కార్యదర్శి కె. నారాయణ, మాజీ ఎమ్మెల్యే బియ్యపు మధుసూదన్ రెడ్డి తదితరులు సంతాపం తెలిపారు.

 మూలాలు 

వర్గం:ఆంధ్రప్రదేశ్ రాజకీయ నాయకులు
వర్గం:1937 జననాలు
వర్గం:2025 మరణాలు
వర్గం:శ్రీకాళహస్తి
వర్గం:ఆంధ్రప్రదేశ్ శాసనసభ సభ్యులు
వర్గం:భారత జాతీయ కాంగ్రెస్ రాజకీయ నాయకులు
వర్గం:వైఎస్సార్ కాంగ్రెస్ పార్టీ రాజకీయ నాయకులు